b"\n_START_ARTICLE_\nTecnoestructura\n_START_PARAGRAPH_\nLa tecnoestructura \xc3\xa9s tot aquell grup de persones que prenen part en els processos de decisi\xc3\xb3 d'una organitzaci\xc3\xb3. El concepte fou enunciat per l'economista John Kenneth Galbraith al llibre El nou estat industrial (1967)._NEWLINE_Galbraith argumenta que en l'empresa moderna, l'empresari individual com a tal ha perdut el poder de decisi\xc3\xb3. Per una banda s'ha separat la propietat de l'empresa de la gesti\xc3\xb3 deixant aquesta una ger\xc3\xa8ncia professional. D'altra banda, la creixent complexitat dels nous processos productius i la creixent compet\xc3\xa8ncia intercapitalista fa que la presa de qualsevol decisi\xc3\xb3 requereixi cada cop m\xc3\xa9s informaci\xc3\xb3. Donat que \xc3\xa9s impossible que un sol individu poseeixi tots els coneixements que requereix una empresa moderna (des del disseny, la tria de materials i la producci\xc3\xb3 del b\xc3\xa9 fins a la comercialitzaci\xc3\xb3 i les finances) aix\xc3\xb2 porta que l'empresa moderna acumuli t\xc3\xa8cnics amb coneixements espec\xc3\xadfics sobre cada \xc3\xa0rea i que participen en la presa de decisions._NEWLINE_Evidentment no tots els individus que conformen la tecnoestructura tenen el mateix grau de jerarquia ni de responsabilitat. No obstant aix\xc3\xb2, Galbraith dona una gran import\xc3\xa0ncia, dins la tecnoestructura, als quadres t\xc3\xa8cnics per sobre de la ger\xc3\xa8ncia, ja que el coneixement espec\xc3\xadfic que aquests aporten \xc3\xa9s dif\xc3\xadcilment reempla\xc3\xa7able i els atorga un gran poder sobre decisions importants mentre que els individus que componen la ger\xc3\xa8ncia no s\xc3\xb3n imprescindibles i poden ser reempla\xc3\xa7ats amb una major facilitat._NEWLINE_No s'ha de caure, per\xc3\xb2, en l'error de pensar que aix\xc3\xb2 nom\xc3\xa9s \xc3\xa9s v\xc3\xa0lid per a productes d'alta tecnologia. Fins i tot productes senzills com el sab\xc3\xb3, els detergents, els refrescos o els cereals exigeixen avui en dia grans programes de control de mercats, ja que la senzillesa i la uniformitat d'aquests productes exigeixen una important inversi\xc3\xb3 en t\xc3\xa8cniques de recerca de mercats i diferenciaci\xc3\xb3 del producte."